Kelan tutkija: ”Maahanmuuttajataustaisten työllistyminen on yhtä lailla kysyntä- tai tarjontalähtöistä kuin muillakin. Työllistymisen esteet ovat osittain samoja kuin kantasuomalaisilla. Osin ne liittyvät maahanmuuttajuuteen.”

Kelan toimisto Tampereella. Elias Lahtinen

Kela maksoi viime vuonna maahanmuuttajataustaisille Suomessa asuville työttömille 411 miljoonaa euroa työttömyysturvaa, ilmenee Iltalehden Kelalta saamista tiedoista. Kelan maksaman työttömyysturvan menot olivat viime vuonna yhteensä noin 1 964 miljoonaa euroa. Siitä maahanmuuttajien osuus oli 20,9 prosenttia.

Maahanmuuttajien osuutta voi pitää suurena, sillä Tilastokeskuksen mukaan ulkomaan kansalaisten osuus oli viime vuoden lopussa 4,7 prosenttia koko väestöstä.

Perustoimeentulotuen menot saajakotitalouden hakijan kansalaisuuden mukaan kertovat samanlaista tarinaa. Kela maksoi viime vuonna perustoimeentulotukea yhteensä noin 716 miljoonaa euroa. Siitä maahanmuuttajataustaisten osuus oli noin 118 miljoonaa euroa eli noin 16,4 prosenttia.

”Syyt voivat olla moninaisia”

– Jostain syystä heidän toimeentulonsa on heikompi kuin ei-maahanmuuttajataustaisilla kotitalouksilla.

– Syyt voivat olla moninaisia. Tiedetään, että maahanmuuttajataustaisissa perheissä äidit ovat useammin kotona. Pohjoismaisessa hyvinvointivaltiossa toimeentulo perustuu kahden elättäjän malliin ja yhden työssä käyvän palkka ei välttämättä riitä nostamaan perhettä köyhyysrajan yläpuolelle, johtava tutkija Minna Ylikännö Kelan toimeentulotuen tutkimuksesta kommentoi perustoimeentulotuen jakaumaan suomalaisten ja ulkomaalaisten kesken.

Hän kommentoi myös maahanmuuttajien työllistymistä.

– Maahanmuuttajataustaisten työllistyminen on yhtä lailla kysyntä- tai tarjontalähtöistä kuin muillakin. Työllistymisen esteet ovat osittain samoja kuin kantasuomalaisilla. Osin ne liittyvät maahanmuuttajuuteen. Työllistymisen esteenä voi olla heikko kielitaito tai vaje koulutuksessa.

– Ehkä emme osaa myöskään vielä ihan niin hyvin integroida kuin olisi toivottavaa.

Ylikännön mukaan työttömyysturvatilastossa korostuvat ne maat, joista Suomeen tulleilla on hankalinta päästä töihin.

– Valitettavasti yhä on niin, että kun sanoo nimensä, niin työnsaanti tyssää siihen, Ylikännö sanoo.

Venäjä, Irak ja Afganistan kärjessä

Kelan tilastossa on eritelty työttömyysturvan menot saajan ulkomaan kansallisuuden mukaan. Kymmenen suurinta kansallisuutta ovat:

1. Venäjä, 58,3 miljoonaa euroa.

2. Irak, 56,0 miljoonaa euroa.

3. Afganistan, 29,0 miljoonaa euroa.

4. Viro, 28,0 miljoonaa euroa.

5. Syyria, 24,8 miljoonaa euroa.

6. Somalia, 22,2 miljoonaa euroa.

7. Thaimaa, 16,8 miljoonaa euroa.

8. Turkki 11,8 miljoonaa euroa.

9. Iran, 8,8 miljoonaa euroa.

10. Kiina, 7,1 miljoonaa euroa.

Perustoimeentulon Top 10 kansalaisuuden mukaan

Kelan viime vuonna ulkomaalaisille maksama 118 miljoonan euron perustoimeentulotuki jakautui seuraavasti:

1. Irak 24,7 miljoonaa euroa.

2. Somalia 11,8 miljoonaa euroa.

3. Venäjä 11,4 miljoonaa euroa.

4. Syyria 10,4 miljoonaa euroa.

5. Afganistan 10,2 miljoonaa euroa.

6. Viro 10,0 miljoonaa euroa.

7. Iran 3,3 miljoonaa euroa.

8. Kongo 2,7 miljoonaa euroa.

9. Eritrea 2,5 miljoonaa euroa.

10. Turkki 2,2 miljoonaa euroa.

Kelan mukaan Suomessa jokaisella on oikeus perustoimeentulotukeen, jos toimeentulotukilaissa säädetyt tuen myöntämisen edellytykset täyttyvät. Mitään henkilöryhmää ei voi jättää toimeentulotuen ulkopuolelle, vaan tuen tarve on arvioitava jokaisen hakijan kohdalla yksilö- tai perhekohtaisesti.

Asumistuesta reilu 10 prosenttia

Kelan mukaan yleisen asumistuen menot olivat viime vuonna 1,49 miljardia euroa. Siitä ulkomaalaisten osuus oli 161 miljoonaa euroa eli 10,8 prosenttia.

Kärkimaita olivat Irak, Viro, Venäjä, Somalia ja Afganistan.